หุ้นไทยเช้า26ก.ย.ปิดลบ10.56จุด
เช้าวันนี้ดัชนีหุ้นไทยปิดที่ระดับ 1,276.85 จุด ลดลง 10.56 จุด มูลค่าการซื้อขาย 34,858.90 ล้านบาท
26 ก.ย. 2555

เช้าวันนี้ดัชนีหุ้นไทยปิดที่ระดับ 1,276.85 จุด ลดลง 10.56 จุด หรือ 0.82% มีมูลค่าการซื้อขาย 34,858.90 ล้านบาท




ดัชนีหุ้นไทยเช้าวันที่ 26 ก.ย. ปรับตัวลดลงแรง ตามดัชนีดาวโจนส์ที่ทรุดตัวลงกว่า 100 จุด เนื่องจากนักลงทุนกลับมากังวลเกี่ยวกับภาวะเศรษฐกิจโลกที่ซบเซา รวมทั้งรอดูความชัดเจนกรณีสเปนเตรียมปรับลดงบประมาณเพื่อลดการขาดดุลว่าจะส่งผลกระทบต่อเศรษฐกิจหรือไม่ ส่งผลให้เช้าวันนี้ดัชนีหุ้นไทยปิดที่ระดับ 1,276.85 จุด ลดลง 10.56 จุด หรือ 0.82% มูลค่าการซื้อขาย 34,858.90 ล้านบาท
5 อันดับหุ้นที่มีมูลค่าการซื้อขายสูงสุด1. BAY ปิดที่ 30.75 บาท ลดลง 2.50 บาท หรือ 7.52% มูลค่าการซื้อขาย 1,800.12 ล้านบาท2. TRUE ปิดที่ 5.90 บาท เพิ่มขึ้น 0.05 บาท หรือ 0.85% มูลค่าการซื้อขาย 1,036.62 ล้านบาท3 BBL ปิดที่ 190.50 บาท ลดลง 2 บาท หรือ 1.04% มูลค่าการซื้อขาย 814.54 ล้านบาท4. BTS ปิดที่ 5.70 บาท ลดลง 0.15 บาท หรือ 2.56% มูลค่าการซื้อขาย 791.92 ล้านบาท5. BJC ปิดที่ 55.75 บาท เพิ่มขึ้น 1.25 บาท หรือ 2.29% มูลค่าการซื้อขาย 698.90 ล้านบาท
บริษัทหลักทรัพย์(บล.)เมย์แบงก์กิมเอ็ง ระบุว่า ดัชนีหุ้นไทยวันนี้ปรับฐานลงหลุดแนวรับ 1,280 จุด หลังภาพการลงทุนทั่วโลกกลับมากังวลต่อการฟื้นตัวทางเศรษฐกิจ แม้ว่าธนาคารกลางยุโรป(อีซีบี) และธนาคารกลางสหรัฐ(เฟด)จะอัดฉีดสภาพคล่องทางการเงินส่วนเกินอย่างไม่จำกัดจำนวนก็ตาม ซึ่งเป็นไปตามที่ เมย์แบงก์กิมเอ็งประเมินไว้ก่อนหน้าว่ามาตรการดังกล่าวเป็นเพียงการซื้อเวลาให้แก่รัฐบาลของตนเองในการหาทางแก้ไขปัญหาหนี้สาธารณะและเศรษฐกิจที่เสี่ยงต่อการเติบโตต่ำ
อย่างไรก็ตามโอกาสปรับตัวลดลงของดัชนีหุ้นไทยยังคงจำกัด เนื่องจากทางเลือกของการลงทุนของต่างชาติมีค่อนข้างจำกัด ทำให้แนวรับที่ระดับ 1,250 จุด น่าจะทำงานได้อย่างแข็งแกร่งในภาพระยะสัปดาห์
สำหรับกรณีของสเปน นักลงทุนควรติดตามการประชุมคณะรัฐมนตรีสเปนวันนี้ เพื่อรอดูกรอบงบประมาณปี 2556 ต่อความพยายามในการลดการขาดดุลว่ามีมากน้อยเพียงใด เพื่อเตรียมความพร้อมสู่การรับความช่วยเหลือจากกลุ่ม Troika  ทั้งนี้แนะนำให้ “ถือพอร์ตหุ้น 60% และเงินสด 40%”  เพื่อรอจังหวะขายทำกำไรบริเวณใกล้ 1,300 จุดในเดือนต.ค.นี้